Noël kilpaili kolmissa kesäolympialaisissa: Amsterdamissa 1928, Los Angelesissa 1932 ja Berliinissä 1936. Amsterdamissa hän kilpaili vain kiekonheitossa, Los Angelesissa hän sijoittui kiekonheitossa neljänneksi ja kuulantyönnössä kymmenenneksi, ja Berliinissä hän sijoittui kiekonheitossa 12:nneksi sekä karsiutui kuulantyönnössä loppukilpailusta. Los Angelesissa ja Berliinissä Noël toimi olympiakisojen avajaisissa Ranskan lipunkantajana. Torinon EM-kilpailuissa 1934 hän sijoittui kiekonheitossa seitsemänneksi ja kuulantyönnössä kymmenenneksi, Pariisin EM-kilpailuissa 1938 hän oli kiekonheitossa seitsemäs ja kuulantyönnössä yhdeksäs. Noëlin henkilökohtaiset ennätykset, kiekonheiton 49,44 metriä ja kuulantyönnön 15,12 metriä, syntyivät kumpikin vuonna 1932. Hän voitti kaksinumeroisen määrän Ranskan mestaruuksia. Noël kuoli 37-vuotiaana toisen maailmansodan taistelussa Escaudœuvres'n lähistöllä saamaansa haavaan.